Име на интервенцията:

|  |
| --- |
| **Член 39, б. „а“ -Оперативни програми в сектор „Плодове и зеленчуци“** |

|  |  |
| --- | --- |
| **Фонд** | Европейски фонд за гарантиране на земеделието (ЕФГЗ) |
| **Тип на интервенцията** | Оперативни програми, изпълнявани чрез различни интервенции от организации на производители и асоциации на организации на производители, признати в сектор „Плодове и зеленчуци“ |
| **Териториален обхват** | Дейностите по оперативните програми се осъществяват на територията на Република България. |
| **Свързани специфични цели и където е релевантно, секторни приоритети** | **Специфична цел 3** „Подобряване на позицията на земеделските стопани във веригата на стойността“. **Потребност 1.** Повишаване нивото на организираност на земеделските производители; **Потребност 2.** Подобряване пазарния достъп на малките земеделски стопанства |
| **Индикатори за резултат (*най-малко един*)** | **R.10PR** Подобряване на организацията на веригата на доставки: дял на земеделските стопанства, участващи в подпомагани групи на производители, организации на производители и схеми за качество, подпомагани по линия на ОСП |
| **Допустими бенефициенти** | Признати организации на производители и асоциации на организации на производители в сектор „Плодове и зеленчуци“ |

1. **Описание на дизайна на интервенцията;**

|  |
| --- |
| Сдружаването на земеделските производители в организации на производители и асоциации на организации на производители оказва положително въздействие върху развитието на земеделския сектор, защото засилва позицията на производителите в търговията с аграрни стоки. Сътрудничеството между земеделските производители в рамките на една организация прави възможни дейности, които са им от полза да генерират по-висока добавена стойност, която те не биха могли да постигнат самостоятелно.  При проследяване на промените в позицията на земеделските производители в секторите на плодовете и зеленчуците за периода 2007-2016 г. чрез използване на индикатора брутна добавена стойност (БДС) се очертава тенденция на влошаване на тяхната позиция и намаляване на дела на земеделските производители във веригата на стойността. Намалява значително абсолютният размер на създадената от трайните насаждения и зеленчукопроизводството добавена стойност - с 44% (82 млн. евро за изследвания период), като резултат основно от намаляването на броя на стопанствата, размера на площите в специализираното полско зеленчукопроизводство, ниските добиви от двата вида земеделско производство, както и от ниската степен на организираност, което затруднява достъпа до пазара на земеделските производители и влошава условията, при които те реализират продукцията си.  Относителният дял на производството на плодове и зеленчуци в секторната верига на стойността се свива значително през изследвания период – от 72% през 2008 г. до 41% през 2016 г. Силният конкурентен натиск на вноса, високата и нарастваща концентрация на търговските вериги, съчетани с малкия размер на голяма част от земеделските производители в сектора, упражняват натиск върху разходите за реализация и цените на плодовете и зеленчуците. Влошават се условията за оцеляване, инвестиране, иновации и развитие на земеделското производство в тези сектори, позволяващи производството на достатъчно количество качествена земеделска продукция.  Намаляването на добавената стойност в секторната верига на доставки обуславят необходимостта от целенасочена подкрепа за преодоляване на предизвикателствата в сектора на плодовете и зеленчуците, което ще доведе до засилване на конкурентоспособността и подобряване на пазарните позиции на земеделските производители.  Сдружаването на земеделските производители в организации на производители и асоциации на организации на производители се превръща в основен стълб на режима на ЕС в секторите плодове и зеленчуци.  Като ключова област с потенциал, която ще доведе до повишаване на добавената стойност, може да бъде определено повишаването нивото на сдружаване на производителите на плодове и зеленчуци и произтичащите от това положителни тенденции в редица елементи на производството и пазара, като нарастване на дела на предлагане на местна продукция, посрещане на изискванията на клиентите за договориране на търсените количество и качество, повишаване доходите и възвращаемостта на производителите, минимизиране на разходите им, въвеждане на иновации и нови технологии и др. Земеделските производители ще имат възможността да намалят разходите си за производство чрез предоставяне на общи/централизирани (за организацията) услуги и съоръжения и ще постигнат по-висока рентабилност на пазара на плодове и зеленчуци. Обединяването позволява минимизиране на разходите на членовете на организацията – закупуване на по-ниски цени на препарати за растителна защита, обмен на специалисти и работна ръка, организация на обучения и споделяне на опит.  В сравнение с останалите държави членки на ЕС по брой признати организации на производители, България към 2016 г. във всички сектори се намира на много голяма дистанция след страните членки на ЕС с най-високи стойности на този показател – Германия, Франция, Италия, Гърция, Португалия, Австрия. Създаваните в България организации на производители на плодове и зеленчуци са много малки в сравнение с организациите в други държави членки. Това се дължи от една страна на малкия размер на земеделските стопанства в страната. От друга страна, в резултат на липсата на доверие между производителите, създаваните организации на производители не успяват да обединят голям брой индивидуални земеделски стопани. Малкият размер на организациите предопределя много ниските стойности на обемите на търгуваната продукция. Допълнителен фактор за ниските стойности на търгуваната продукция са по-ниските цени на продаваните плодове и зеленчуци на вътрешния пазар на страната, в сравнение с цените в други държави членки. Това обуславя малкия брой признати организации на производители, които са се възползвали от възможността да изготвят оперативни програми.  Резултатите от анализирания период, които разкриват наличие на проблеми в секторите плодове и зеленчуци, както и предизвикателства пред процесите на сдружаване на производителите, предопределят да се разширят възможностите за финансова подкрепа на организациите на производители, които да отговарят на специфичните нужди на възможно най-голям брой производители.  Една от основните задачи на разработваната интервенция е да подкрепи използването на съществуващите потенциали за развитие на организациите на производителите, съобразявайки се с високата хетерогенност на структурите както на отделните стопанства, така и на организациите на производители. В средносрочен план следва да бъде постигнато развитие на структурите за предлагане на продукцията на пазара, което директно да допринесе за повишаване на конкурентоспособността на производителите и техните организации.  В отговор на приоритизираните нужди на секторите плодове и зеленчуци, всяка оперативна програма следва да си поставя триили повече от специфичните цели, предвидени в чл. 41а от Регламент ХХХХ/20ХХ и съответните интервенции към тези цели, съобразени с нуждите на организациите на производители на плодове и зеленчуци в България. |

1. **Идентифициране на съответните базови елементи (напр. съответните GAEC или нормативно установени изисквания за управление (SMR), където е приложимо, и обяснение за това как ангажиментите надхвърлят задължителните изисквания:**

*/за интервенции в областта на околната среда и климата, артикулацията с изискванията за условност трябва да показват, че практиките се допълват и не се припокриват/*

|  |
| --- |
| Неприложимо за конкретния тип интервенция. |

1. **Условия за допустимост:**

|  |
| --- |
| Тази интервенция е свързана с изготвяне на оперативна програма, чрез която организациите/асоциациите на организации на производители следва да постигнат предвидените цели в чл. 41а от Регламент ХХХХ/20ХХ според нуждите на техните членове и на организациите/асоциациите на организации на производители.  Оперативните програми се представят за одобрение в ДФ „Земеделие“ и се изпълняват, ако бъдат одобрени.  За да бъде одобрена оперативната програма следва:  а) да има продължителност най-малко три години и най-много пет години.  б) задължително да съдържа най-малко следните три цели, посочени в член 41а, букви б), д) и е):   * концентрация на предлагането и пускането на пазара на съответните продукти, включително чрез директен маркетинг; * насърчаване, развиване и прилагане на екологосъобразни практики; * допринасяне за смекчаване на последиците от изменението на климата и за адаптиране към него.   в) поне 15% от разходите на оперативна програма трябва да съдържат екологични действия, които са свързани с изпълнението на целите, посочени в член 41а, букви д) и е) от Регламент ХХХХ/20ХХ. Когато най-малко 80% от производителите, членуващи в организация на производители, са поели един или повече еднакви агроекологични и климатични ангажименти или ангажименти за биологично земеделие, предвидени в дял III, глава IV от Регламент ХХХХ/20ХХ, тези ангажименти се смятат за екологични интервенции.  г) всяка избрана цел се постига чрез конкретно изброени интервенции в съответствие с чл. 41б от Регламент ХХХХ/20ХХ, както следва:   1. Планиране и организация на производството, адаптиране на производството към търсенето, по-специално по отношение на качеството и количеството, оптимизиране на производствените разходи и на възвръщаемостта на инвестициите, стабилизиране на цените на производителите и договаряне на договорите за доставката на селскостопански продукти;   • Инвестиции в материални и нематериални активи;  • Биологично или интегрирано производство.   1. Концентрация на предлагането и пускането на пазара на съответните продукти, включително чрез директен маркетинг;   • Инвестиции в материални и нематериални активи;  • Действия за повишаване на устойчивостта и ефикасността на транспорта и на складирането на продуктите.   1. Подобряване на средносрочната и дългосрочната конкурентоспособност, по-специално посредством модернизиране;   • Инвестиции в материални и нематериални активи;   1. Научноизследователска и развойна дейност в областта на устойчивите производствени методи, включително устойчивост на вредители, иновативни практики и производствени техники, насърчаващи икономическата конкурентоспособност и укрепващи развитието на пазара;   • Инвестиции в материални и нематериални активи;  • Инвестиции в научни изследвания и експериментално производство.   1. Насърчаване, развиване и прилагане на:    1. методи и техники за производство, които зачитат околната среда;   • екологосъобразни опаковки само в областта на научните изследвания и експерименталното производство;  • повишаване на икономиите на енергия, енергийната ефективност и използването на енергия от възобновяеми източници.   * 1. устойчиви на вредители и екологосъобразни практики на култивиране;   • подобряване на устойчивостта на вредители;  • намаляване на рисковете и въздействието от употребата на пестициди или намаляване на използването на ветеринарни лекарства, включително антибиотици;  • консултантски услуги и техническа помощ, по-специално по отношение на техниките за устойчив контрол на вредителите и болестите, устойчива употреба на продукти за растителна защита и здраве на животните и смекчаване на последиците от изменението на климата и адаптация към него.   * 1. стандарти за здраве на животните и хуманно отношение към животните, надхвърлящи минималните изисквания, установени в правото на Съюза и в националното право;   • биологична сигурност, здраве на животните и хуманно отношение към животните;   * 1. екологосъобразно използване и управление на странични продукти и отпадъци, включително повторното им използване и оползотворяване;   • намаляване на емисиите и отпадъците и подобряване на използването и управлението на странични продукти и отпадъци, включително повторното им използване и оползотворяване.   * 1. устойчиво използване на природните ресурси, по-специално защита на водите, почвата и въздуха, както и действия за защита на биологичното разнообразие.   • опазване на почвата, включително подобряване на въглеродното съдържание на почвата;  • подобряване на използването и управлението на водите, включително икономии на вода, опазване на водните ресурси и дренаж;  • създаване и поддържане на местообитания, благоприятстващи биоразнообразието.   1. Допринасянеза смекчаване на последиците от изменението на климата и за адаптиране към него;   • действия за смекчаване на последиците от изменението на климата и за адаптиране към него;  • повишаване на икономиите на енергия, енергийната ефективност и използването на енергия от възобновяеми източници;  • предотвратяване на щети, причинени от неблагоприятни климатични явления, и популяризиране на разработването и използването на сортове, породи и управленски практики, адаптирани към променящите се климатични условия;  • консултантски услуги и техническа помощ, по-специално по отношение на техниките за устойчив контрол на вредителите и болестите, устойчива употреба на продукти за растителна защита и здраве на животните и смекчаване на последиците от изменението на климата и адаптация към него.   1. Увеличаване на търговската стойност и качеството на продуктите, включително подобряване на качеството и разработването на продукти със защитено наименование за произход или защитено географско указание или на продукти, обхванати от публични или сертифицирани частни схеми за качество по избор на държавите членки;   • прилагане на европейските и националните схеми за качество;  • прилагане на системи за проследяване и сертифициране, по-специално наблюдение на качеството на продуктите, продавани на крайните потребители.   1. Популяризиране и маркетинг на продуктите;   • популяризиране, комуникация и маркетинг, включително действия и дейности, насочени по-специално към повишаване на осведомеността на потребителите за схемите на Съюза за качество и за значението на здравословното хранене, както и към диверсифициране на пазарите;  • обучение, включително индивидуално обучение и обмен на най-добри практики.   1. Увеличаване на потреблението на продукти от сектора на плодовете и зеленчуците, независимо дали са в пресен или преработен вид;   • прилагане на европейските и националните схеми за качество;  • прилагане на системи за проследяване и сертифициране, по-специално наблюдение на качеството на продуктите, продавани на крайните потребители.   1. Превенция на кризи и управление на риска, насочени към предотвратяване и справяне с кризи на пазарите в съответния сектор;   • учредяване, набиране на средства и попълване на взаимоспомагателни фондове от организации на производители и асоциации на организации на производители, признати съгласно Регламент (ЕС) № 1308/2013;  • инвестиции в материални и нематериални активи за по-ефективно управление на количествата, пуснати на пазара;  • колективно складиране на продукти, произведени от организацията на производителите или от членове на организацията на производителите, включително, когато е необходимо, колективно обработване, за да се улесни складирането;  • неприбиране на реколтата, състоящо се в прекратяване на текущия цикъл на производство от съответната площ, когато продуктът е добре развит и има добро, солидно и подходящо за продажба качество, с изключение на унищожаването на продуктите поради климатични събития или болест;  • застраховане на реколтата и на продукцията, което допринася за запазване на доходите на производителите, когато има загуби вследствие на природни бедствия, неблагоприятни климатични явления, болести или нашествия от вредители, и в същото време гарантира, че бенефициерите предприемат необходимите превантивни мерки спрямо рисковете;  • индивидуално обучение за други организации на производители и асоциации на организации на производители, признати съгласно Регламент (ЕС) № 1308/2013, или за отделни производители;  • изпълнение и управление на санитарните и фитосанитарните изисквания на трета държава на територията на Съюза, така че да се улесни достъпът до пазарите на трети държави;  • консултантски услуги, техническа помощ, обучение и обмен на добри практики, по-специално по отношение на техники за устойчив контрол на вредителите, устойчива употреба на пестициди или ветеринарни лекарства, както и използване на организирани платформи за търговия и стокови борси на спот и фючърсни пазари;   * комуникационни дейности, насочени към повишаване на осведомеността и информиране на потребителите; * презасаждане на овощни градини или маслинови насаждения, когато това е необходимо поради задължително изкореняване по съображения, свързани със здравето на човека или растенията, по инструкция на компетентния орган на държавата членка, или за адаптиране към измененията на климата;   • изтегляне от пазара за свободно разпространение или други дестинации, включително, когато е необходимо, обработване за улесняването на това изтегляне;  • събиране на реколтата на зелено, състоящо се в прибиране на цялата реколта от неузрели, негодни за предлагане на пазара продукти от дадена площ, които не са били увредени преди събирането на реколтата на зелено поради климатични причини, болест или друго;  Последните три интервенции, посочени в т. 10, не следва да надвишават една трета от общите разходи по оперативните програми.  Асоциациите на организации на производители следва да представят цялостна или частична оперативна програма, състояща се от интервенции, които не са реализирани от членуващите в тях организации в рамките на техните оперативни програми. За оперативните програми на асоциациите на организациите на производителите важат същите правила, както за оперативните програми на организациите на производители и те се разглеждат с оперативните програми на членуващите в асоциацията организации. |

1. **Съвместимост на интервенцията със споразумението на СТО за селското стопанство:**

*/За всяка интервенция, която се основава на видовете интервенции, изброени в приложение II към регламента за Стратегическите планове по ОСП, следва да се опише как тя спазва съответните разпоредби на приложение 2 към Споразумението на СТО за селското стопанство (както е посочено в член 10 и в приложение II към същия регламент). За всяка интервенция, която не се основава на видовете интервенции, изброени в приложение II към настоящия регламент, как спазва съответните разпоредби на член 6.5 или приложение 2 към Споразумението на СТО за селското стопанство/*

|  |
| --- |
| Видовете интервенции допустими за изпълнение в рамките на оперативната програма отговарят на критериите на Приложение II на Регламент ХХХХ/202Х и са в съответствие с приложение 2 към Споразумението на СТО за селското стопанство (параграф 2, 8, 11 и 12). |

1. **Нива на подпомагане / премии / методи за изчисляване (включително диференциации за групи от територии, където е приложимо) и, когато е приложимо, кратко обяснение защо посочените са подходящи за постигане на целите, (също и по отношение на базовите изисквания):**

*/****информацията следва да включва:*** *формата и степента на подкрепа; методът за изчисляване на единичните суми на подпомагане и неговото сертифициране в съответствие с член 76; различните единни или средни единични суми на помощта в рамките на тази интервенция. /*

|  |
| --- |
| Признатите организации на производители и асоциации на организации на производители кандидатстват за финансово подпомагане, като следва да създадат оперативен фонд. Оперативните програми трябва да бъдат финансирани от един оперативен фонд. Финансирането на оперативния фонд се извършва чрез финансови вноски от членовете на организацията/ асоциацията на организации на производители или от самата организация/ асоциация на организации на производители и от финансовата помощ от ЕС, която следва да получат след представяне на оперативната програма. Оперативният фонд трябва да се използва единствено за финансиране и администриране на одобрената оперативна програма. Фондът не трябва да се използва за други цели или финансови транзакции.  Финансовото подпомагане се предоставя под формата на възстановяване на действително направените от организацията/ асоциацията на организации на производители и платени от оперативния фонд допустими разходи.  Финансовата помощ от Съюза е ограничена до 50 % от реално извършените разходи или до  а) 4,1 % от стойността на предлаганата на пазара продукция на всяка организация на производители;  б) 4,5 % от стойността на предлаганата на пазара продукция на всяка асоциация на организации на производители;  Тези ограничения могат да бъдат увеличени с 0,5 процентни пункта, при условие че количеството, което надвишава горепосочения процент, се използва единствено за една или повече интервенции, свързани с постигане на целите, посочени в член 41а, букви г), д), е), з), и) и й) от Регламент ХХХХ/20ХХ.  По искане на организация на производители или асоциация на организации на производители ограничението на финансовата помощ до 50% от реално извършените разходи се увеличава на 60% за определена оперативна програма или част от оперативна програма, ако са изпълнени едно от условията на чл. 46, параграф 3. Този процент се увеличава на 80%, когато са спазени изискванията на чл. 46, параграф 3а и 3б, а в случаите на чл. 46, параграф 4 стига до 100%.  Максималният размер на допустимите разходи за една оперативна програма е до 2 300 000 евро.  Организации на производители в региони от страната, в които степента на организираност на производителите от сектора на плодовете и зеленчуците е значително под средната за Съюза могат да получат национална финансова помощ равна на максимум до 80% от реално платените вноски в оперативния фонд и до 10% от стойността на предлаганата на пазара продукция на всяка такава организация на производители. Националната финансова помощ е в допълнение към оперативния фонд. Степента на организираност на производителите в определен регион на страната се счита за значително под средната за Съюза, когато средната степен на организираност е под 20% през трите последователни години, предшестващи изпълнението на оперативната програма. Степента на организираност се изчислява като стойността на продукцията от плодове и зеленчуци, получена в съответния регион и предложена на пазара от организации и асоциации на организации на производители, разделена на общата стойност на продукцията от плодове и зеленчуци, получена в същия регион. |